Page:Underwoods, Stevenson, 1887.djvu/103

Rh The hale concern (baith hens an' eggs,

Baith books an' writers, stars an' clegs)

Noo stachers upon lowsent legs

An' wears awa';

The tack o' mankind, near the dregs,

Rins unco law.

Your book, that in some braw new tongue,

Ye wrote or prentit, preached or sung,

Will still be just a bairn, an' young

In fame an' years,

Whan the hale planet's guts are dung

About your ears;

An' you, sair gruppin' to a spar

Or whammled wi' some bleezin' star,

Cryin' to ken whaur deil ye are,

Hame, France, or Flanders—

Whang sindry like a railway car

An' flie in danders."